《送何同叔赴湖南漕》
宋代·彭龟年

畴昔登贤书，夫子持文衡。
每见辄忽别，问端不能更。
一从齿周行，后先佐司成。
未几奉辟书，复接台中评。
词色陶春和，风味浥秋清。
人生事好乖，岁晚意始倾。
云何千里去，一节湘中行。
留行我无说，脱去公方荣。
人言转输重，我视锱铢轻。
望之拾遗愿，公岂少此情。
向来否泰疏，上亦知忠诚。
公身有内外，公意无亏盈。

作者简介：（1142—1206）临江军清江人，字子寿，号止堂。尝从朱熹、张栻游。孝宗乾道五年进士。授宜春尉。累除秘书郎兼嘉王府直讲。宁宗时拜吏部侍郎兼侍读，议论忠直，操行坚正。指斥韩侂胄，庆元二年被追官、勒停。嘉泰三年起知赣州，以疾辞，除集英殿修撰、提举冲佑观。开熙二年，守宝谟阁待制致仕。卒谥忠肃。有《止堂集》。